“அ.தி.மு.க தலைமையோடு நாஞ்சில் சம்பத் முரண்படுவதற்கு பல காரணங்கள் இருந்தன. குறிப்பாக, பொருளாதார நெருக்கடியால் அவதிப்பட்டு வந்தார். தலைமைக் கழகம் கொடுத்த காருக்கு டீசல் போட முடியவில்லை. மகனுடைய கல்விச் செலவை ஈடுகட்ட முடியவில்லை. இந்த அதிருப்திகள்தான் மன்னார்குடி உறவுகளுக்கு எதிராக அவரைப் பேச வைத்தது. இதை உணர்ந்து, ‘ உங்களைப் போன்றவர்களை சிரமப்பட வைக்க மாட்டோம்’ என உறுதிமொழி கொடுத்தார் மன்னார்குடி உறவு ஒருவர். அடுத்த சில நாட்களிலேயே கார்டனுக்குச் சென்றார். சொந்த ஊரான நாகர்கோவிலில் இருந்து சென்னை வரும்போதெல்லாம் தனியார் விடுதியில் தங்குவார். அந்த விடுதிக்கு லட்சக்கணக்கில் கடன் பாக்கி வைத்துள்ளார். இதைப் பற்றியும் கார்டன் வட்டாரத்துக்குத் தகவல் சொல்லி அனுப்பினார். இதையடுத்து, பட்டினப்பாக்கம் அரசு வீட்டு வசதி வாரியக் குடியிருப்பில் வீட்டை ஒதுக்கியுள்ளது அரசு. இதுகுறித்து அதிகாரபூர்வ கடிதம் அவருடைய கைக்குக் கிடைக்கவில்லை. தமிழறிஞர் பிரிவில் வீடு ஒதுக்கீடு செய்யப்பட்டுள்ளது” என்றார்.